Kynnt voru drög að nefndaráliti á fundi umhverfis - og samgöngunefndar Alþingis í morgun . Að sögn Jóns Gunnarssonar , 1. varaformanns nefndarinnar , er ekki tímabært að greina frá innihaldinu því fínslípun er enn í gangi . „ Við erum að gera ákveðnar breytingar á því sem leiðir til þess að það stefni í að það verði breiðari sátt í málinu , “ segir Jón í samtali við mbl.is . Hann telur að málið verði afgreitt úr nefndinni annað hvort á morgun eða strax eftir helgi og gerir hann ráð fyrir því að þingið afgreiði frumvarpið fyrir jólin . Þingsályktunartillaga gerði ráð fyrir því að lágmarkssveitarfélagi íbúa sveitarfélaga verði 250 frá árinu 2022 en 1.000 frá árinu 2026 . Jón vildi ekkert tjá sig um þær breytingar sem gerðar hafa verið . Hann vonast aftur á móti til að stuðningur náist út fyrir stjórnarflokkana . Áform um lögþvingaða sameiningu hafa mætt andstöðu margra af minni sveitarfélögum landsins . Það birtist meðal annars í umsögnum um þingsályktunartillöguna . 23 sveitarfélög sendu inn umsagnir og var lögþvingun mótmælt eða lýst yfir efasemdum í 14 þeirra . Sjö af stærri sveitarfélögum landsins lýstu yfir stuðningi . Stefnan var samþykkt á sérstöku landsþingi sem Samband íslenskra sveitarfélaga hélt um málið .